KTC พุ่งแรงกว่า 5% โบรกฯ แนะซื้อ เคาะเป้า 208 บ.
KTC พุ่งแรงกว่า 5% ล่าสุด ณ เวลา 12.23 น. อยู่ที่ 180.50 บาท บวก 9.50 บาท หรือ 5.56% สูงสุดที่ 181 บาท ต่ำสุดที่ 168 บาท ด้วยมูลค่าซื้อขาย 204.28 ล้านบาท โบรกฯ แนะซื้อ เคาะเป้า 208 บ. คาดกำไรปี 60-62 โตเฉลี่ย 13%
8 ม.ค. 2561

ผู้สื่อข่าวรายงานว่า ราคาหุ้น บริษัท บัตรกรุงไทย จำกัด (มหาชน) หรือ KTC ล่าสุด ณ เวลา 12.23 น. อยู่ที่ 180.50 บาท บวก 9.50 บาท หรือ 5.56% สูงสุดที่ 181 บาท ต่ำสุดที่ 168 บาท ด้วยมูลค่าซื้อขาย 204.28 ล้านบาท

ด้าน บล.โนมูระ พัฒนสิน ระบุในบทวิเคราะห์ แนะนำซื้อ KTC ให้ราคาเป้าหมาย 208 บาทต่อหุ้น โดยคาดกำไรสุทธิไตรมาส 4/60 ที่ 658 ล้านบาท เมื่อเทียบกับปีก่อน แต่หดตัวเมื่อเทียบกับไตรมาสก่อน
โดยการเติบโตเทียบจากปีก่อนมาจากการเติบโตทั้งรายได้ดอกเบี้ย และรายได้ที่ไม่ใช่ดอกเบี้ย ส่วนการหดตัวเมื่อเทียบจากไตรมาสก่อนมาจากค่าใช้จ่ายด้านการตลาดที่เติบโตขึ้น ขณะเดียวกันแนวโน้มกำไรสุทธิในปี 61 คาดยังเติบโตดี แม้ว่าผลการดำเนินงานจะได้รับผลกระทบจากมาตรการการปล่อยสินเชื่อแบบใหม่ของ BOT เต็มปี
ทั้งนี้ยังคงชอบ KTC จากเป็นผู้นำในธุรกิจบัตรเครดิต สินเชื่อบุคคลยังมีแนวโน้มเติบโตอย่างต่อเนื่อง ซึ่งเป็นตัวหนุนรายได้ดอกเบี้ย รวมถึงคุณภาพพอร์ตสินเชื่อแข็งแกร่งพร้อมรับการเปลี่ยนมาตรฐานบัญชีใหม่ IFRS9 ซึ่งเป็นแรงผลักดันให้กำไรในปี 60-62 เติบโตที่เฉลี่ย 13% ต่อปี